정조 0년 · 목
時至。酉時行遷　奠如儀訖。左議政金尙喆。率舁　梓宮官。捧　梓宮陞輴。進安於退壙內輪輿上。內侍去棺衣。左議政捧巾。進拭　梓宮。覆以棺衣三重。取　銘旌。置於其上。左議政。率舁　梓宮官。捧入　梓宮。安於外 　宮內。領議政金陽澤。捧哀册函。奠於退壙之西。次捧玉帛函。葬於哀册之南。國葬都監提調。率其屬。以黼翣黻翣畵翣。樹於　梓宮兩傍。　山陵都監提調。及長生殿提調。師其屬。取外　梓宮下隅板。合之。領議政及執義李顯永。幷封標　玄宮門。左議政覆土九　鍤。　山陵都監提調。率工作。築灰如式。捧明器服玩。入退壙。下磁誌。觀象監官祠后土如禮。○誌文曰。於戲。天降大有爲之君。將致一代之弘業。則必先試之憂患困戹。俾有以動心忍性。增益其德智。卒乃濟屯涉險。克底太平萬世之基。考諸近世。於我　大行大王見之矣。　王姓李。諱　字　肅宗大王第二子。母和敬淑嬪崔氏。以甲戌九月十三日。　誕生于昌德宮之寶慶堂。　王幼岐嶷。右腕。有文如龍鱗。　肅宗常器重之。錫軒號曰養性。以勖其德。六歲。封延礽君。庚子。　肅宗昇遐。淸使來弔。請見王弟。賊臣趙泰耇言。上國弔列國之君。竝及公子之爲陪臣者。古無是焉。陪臣受之爲冒嫌。逆亂之源。自此始。初。　景宗大王寢疾。無嗣。擧國憂之。辛丑。正言李廷熽。上疏。請建　儲位。大臣金昌集李頣命李健命趙泰采。率諸臣入對。請定大策。　景宗稟承王大妃命。　諭諸大臣。册　王爲世弟。　王上疏辭。　景宗答曰。豫建　儲嗣。所以重　宗廟　社稷也。予以不穀。無嗣。又有疾。委之以　儲貳之重。小心翼翼。以副國人之望。　王再上疏。固辭。　景宗不許。已而賊臣柳鳳輝上疏。盛言諸大臣。愚弄迫脅。無人臣禮。　王上疏辭位。諸大臣。率三司。啓請鞫鳳輝。　景宗可之。泰耇上箚。言鳳輝之心。出於爲國。斷斷無他。伸救甚力。請收　成命。　景宗。由是。竄鳳輝。卒之不問。後有　敎。大小國事。令世弟裁斷。　王四上疏。乞　寢命。而百官庭請不止。景宗曰。左右可乎。　世弟可乎。諸大臣聯名上箚。請遵丁酉　代理故事。稟旨而行。是夜。泰耇與其黨崔錫恒等。從宣仁門。潛入侍。遂寑代理。　王夙夜踧踖不安。先是。賊臣金一鏡陰結逆閹尙儉。謀危　東宮。尙儉使宮人石烈必貞。連日夜闔淸暉門。斷　東宮問寑之路。　王至不得入。乃　召見賓客宮僚。欲出閤。以辭　儲位。群臣請誅尙儉等。大妃諺敎。　諭諸大臣曰。　世弟之册爲　儲嗣者。此未亡人奉　先王之　遺敎。而　大殿親書爵號而定之。不幸宮人及宦寺。交構　兩宮。欺蔽聖聰。乃敢以悖逆之說。肆然發於　黼扆之前。其罪當誅。而卿等。亦宜調護　王世弟。以保　社稷。毋負我　先王遺敎。自是。賊臣皆戰怖。而莫敢售焉。明年　入學。虎龍乃上飛變。起誣獄。盡殺建策諸大臣。不　世弟嬪從子德修獄。考問狀。以逼　東宮。方是時。禍將不測。　王屛營。　召見宮僚。欲上疏痛辨其誣。而泰耇不少驚動。佯爲　東宮。勸　景宗。別加慰安。錫恒建言。凡虎龍辭連　東宮者。皆不書。終不請正虎龍罪。　王朝暮知及於難。內危厲。若不自全。而友愛出於　天性。事　景宗。必盡其誠。每　進見。　景宗怡怡有喜容。時時躬臨　世弟宮。左右止之。　景宗叱曰。寡人欲聽吾弟讀書聲。爾何沮也。賊臣聞之。不敢復逞其凶。甲辰八月。　景宗疾大漸。李光佐以領議政。不請設侍藥廳。故國人不知也。於是。賊臣沈維賢。乃倡爲凶言。煽動京外。 王卽位。光佐執政。擧權益寬李思晟鄭思孝。布置於諸道藩閫。而戊申三月。大亂作。李麟佐入淸州。殺帥臣李鳳祥營將南延年。使其弟熊輔與鄭希亮。襲安義居昌咸陽。賊勢張甚。京師汹汹。民皆有離散之志。　王端冕。不動聲氣。而麟佐械至闕下。希亮諸賊之頭。懸於市。收益寬思晟思孝。以靖禍亂。使四方釋兵解甲。安於耕作。三百年　宗廟　社稷。得不亡。於乎盛哉。是誰之力也。　王天姿英明。　內行純至。嘗曰。講學將以躬行。而其本孝悌是已。自幼。篤於愛親。承事　太母。一意敬順。八獻　寶册。如未足以稱其誠。養以一國。如未能以恭其職。及　宅憂。　聖壽已過不毀。　執喪深謹。六時　祭奠。衰絰不脫。深墨之　容。號躃之哀。感動臣隣。至　窆。陪 廞衛。詣　陵臨訣。斯誠千古帝王所未有也。事　景廟。殫誠不懈。人無以間焉。甲辰　大喪。以　天倫之篤。　念繼體之重。　哀毀過制。不自節抑。及　宣懿王后薨。一如甲辰。常以不能久侍　寧考爲至痛。　誕日請賀。輒引程子語。　牢拒之。　誦蓼莪陟岵詩。悽然泣下。筵臣意或是適然。其後。語及　誕賀。未嘗不然。常慕西樓故事。　几杖躋　靈壽閣。　命宰臣年七十者。變品入參。以志慶焉。一日。進講禮記曾子問。未及一板。　玉音悽咽。殆不成聲。仍泣謂講官曰。　皇兄經筵止於曾子問。予不忍讀此篇。遂廢而不復講。進宴　太母。　敎曰。上老老而民興孝。絜矩之義也。今小子上壽　太母。豈可無體下之道。　召庶老于　闕庭。設宴賜帛。外則令本道。賜宴需於子孫。使之榮親。凡侍從推恩者。竝不待歲首。皆孝之推也。　奉先追遠。誠禮兩盡。春秋幸　陵。旁近諸　陵。亦一一 親審。假于　廟。齊明將事。愀然如復覲　耿光。　退候于版位。立容如峙。七旬不少衰。群臣穆力者。皆莫能望。若有疾。不得　躬祀。必自瓣香以傳之。　祗送宮門之外。終夕整衣。坐齋殿。聞徹　祀。始就　寢。追上　孝宗　顯宗徽號。又再上　肅宗徽號。肇奉　始祖司空。建　祠于全州。以上祀先公之義。　祭之。戊千　宗系辨誣之後。正史頒行於世。辛卯。　親覽朱璘陳建稗史。又襲謬說。受誣如前。　聖心不勝冤憤。遣使申懇。終得刊去。追復　愼妃位號。躋祔　太廟。縟儀載擧。神人胥悅。嘗覽　大明集禮。特敎自今　太廟親享之時。誓戒百官。知　皇明之禮。行于正殿。其無忽。　長陵遷奉之後。取　孝宗手植栢樹之種於　舊陵。　手自播植。曰。蓋欲章　寧陵之　孝。亦可見　聖孝之無窮也。　王尤重尊周大義。式遵　列聖家法。每以　寧陵日暮途遠之　敎。耿耿在心。屢發於筵席。　謁陵之路。　幸南城。　御西將臺。　敎曰。予自潛邸時。以皇朝尊王之義。　聖考繼述之志。常常追慕。而登臺。自然感愴矣。追慕之心。雖如此。必繼述　皇祖之義　聖考之志。然後乃爲追慕之大者耳。乙卯二月。將大閱于露梁。後十日。當　親祀　皇壇。筵臣言。大閱卜日。　皇壇。宜命大臣。灄祀。　王曰。國之大事。在祀與戎。重戎政而輕祀典。予未之聞也。己巳春以　太祖皇帝肇錫國號。　毅宗皇帝命將東援。　恩德不可忘。乃增奉　兩皇帝于　壇祀。　敎曰。今予若不竝　祀。豈可謂繼述之道乎。此雖義起。予則曰。建天地而不悖。質聖賢而無疑也。歲歲虔誠恤　祀。不以　親攝有間。紹　先裕後。可以有辭於百世。修明舊典。如視學大射之禮。親耕親蠶之儀。靡不講行。秩有可觀焉。終始典學。上究堯舜精一之法。下逮殷周訓命之文。專心致知。尤用工於小學大學。　八旬猶成誦。洞見精義。無所礙滯。嘗謂予於此受用最多。著自省編警世問答。以詔後昆。無非格言明訓。且敍旣往之悔。　諭群臣曰。予若有過失。臣下。宜以此編規戒之。後臨朝。有動辭氣者。而群臣無所匡救。　王敎曰。予不能踐自省編。有足愧者。然群臣不能規諫。不可無交勉之道。仍切責之。 臨御以來。求賢頗勤。巖穴之士。多被旌招。丙寅徵朴弼周爲吏曹判書。　手諭曰。昔　孝廟盛際。山林碩德之士。擢冢宰者多矣。今小子。一擢此任。其所以扶世敎者。不亦多乎。別遣承旨。俾與偕來。弼周入見。進䄂箚。言建儲代理之議。　王敎曰。後世子孫。以玆事暴之可也。自我彰之。豈不苟乎。旌因相臣起鬧。去國。而　恩禮不衰。嶺儒李麟至上疏。斥文正公宋時烈文正公宋浚吉。　王敎曰。嗚呼。　先王表章二先正。昭若日星。予小子繼述之道。宜遵　先志。斥邪說而已矣。今麟至追陳禮說。誣辱先正。不遺餘力。此非特誣辱先正。其欲背　先王之訓。熒惑　王朝者。不可不痛懲。乃投之遠方。安東諸生。毀文正公金尙憲祠。　王敎曰。昔淸兵。圍南漢時。文正。以義爭之。及林慶業入錦州。文正上封事。精忠大節。炳朗宇宙。今諸生。不有國法。恣意毀院。此亂民也。　命嚴刑遠配。衛道之嚴。斥邪之正。有如此者矣。　御臣僚。嚴而寬。常曰。日月無私照。雨露不擇地而下。所惡。朋黨之盛。禍人家國。逆順之辨雖嚴。好惡之偏當祛。與二三大臣。取皇極之義。董率群下。要使一世之人消融保合。偕之大道。調劑酸醎。堅持力行。不協于極者。未嘗不錫之以福。不罹于咎者。未嘗不導之以德。一視而同仁。公聽而竝用。大小寅協。咸囿於　陶甄之中。及乙亥。逆孼復起。　王曰。往者。天網恢恢。雖誅渠魁。黨與猶未盡戮者。卽脅從罔治之意。凶從。今又熾盛。不鋤根柢。則亂逆必不止。乃嚴訊窮覈。悉治其黨。于時。鄭翬良李昌壽等。倡諸僚上疏。請孥籍泰耇鳳輝。追奪錫恒光佐官爵。　王卽可之。仍收趙泰億職牒。太學掌議李寅彬。率諸生。疏請祀先正宋時烈宋浚吉於太學。從享孔子。　王又可之。玆蓋　聖化旁達。至諴孚格。不言而信。不令而行。不大聲以色。而綏之斯來。動之斯和。朝著始淸。士趣一於正。於是乎。　聖代之治效。益大闡矣。愛恤軍民。一念不弛。　厦氊蔀屋。不遠而邇。　召見都民衛士。　問其疾苦。時　命近臣。遍察州郡。若有匹夫匹婦。不獲其所。若恫在已。爬癢濡枯。如保嬰兒。守令之不法者。必抵之罪。其有治績最著者。或賜表裏。或晉秩而勸之。黃口之簽。白骨之徵。嚴飭方伯郡縣。一一釐正。歲惡。減田祖之半。或至設賑。則移粟捐財。專意拯救。分遣御史　諭飢民曰。國之所依者民。民之所依者食也。比年以來。諸路荐飢。予心惻焉。食不甘。寢不安。每思爾顚連之狀。爲之愍傷。今之元元。乃　聖考子惠之民。寡人踐位。而不能救民之焚。拯民之溺。是寡人推元元而納之溝中。玆命御史。特諭予意。仍監荒政。咨爾飢民。體予此意。毋離鄕井。其各安居。　絲綸懇惻。群黎感泣。耽羅則尤致力。船粟往哺。至傾一道。民無捐瘠。頌溢瀛海。常軫良役之弊。民不聊生。如傷之念。必欲拯濟。　臨殿　臨門。謀及卿士庶民。而衆議甲乙。汔無定見。迺　特敎減夫布一疋。設廳均役。收諸路魚鹽隱結之稅。充其代。又念女貢之非古。一皆蠲除。　德音所被。室家相慶。有足以導揚和氣。迓續景命矣。城內溝洫湮塞。水道汎濫。閭舍多墊沒。民不奠居。　命設濬川司。伐石高築。疏瀹川渠而善導。里戶不沈。擧皆安堵。復置申聞鼓。以通下情。而四方之幽隱畢達矣。　王燕寑。見天光。則雖暑。必掩戶而臥。或値迅雷。雖夜。必正冠而坐。遇災警惕。一心對越。憫旱禱雨。輒有靈應。每歲冬。　親臨慮囚。必求諸生道。哀敬折獄。罪疑者輒多傳輕。罷徙邊之律。除非法之刑。欽恤之意。藹於　辭敎。視事必勤。一月六對。未曾或停。雖在　靜攝時。若有狀疏之關於民國者。不淹晷刻。　召接群僚。　諮諏善道。區劃便宜。或至曉鼓下而罷。不知爲疲。庶務叢委。而裁決無難。如刃迎縷解。錢穀文簿之瑣。一言判剖。毫忽不爽。群下懾服。率職惟謹。　性又儉約。不喜芬華。常衣澣濯衣。朝夕膳羞。不過數品。所　御別堂。棟宇甚狹小。　寢室席弊。有司請改。不　許。廷臣前後五上　尊號。　王執謙固。久而後勉從。專尙質素。痛祛浮靡。簡尙方織造。禁燕貿紋緞。一國化之。　王春秋彌高。　精力尙强。自昨年冬。　玉體頻有不安節。及春。　病日臻。竟以丙申三月初五日丙子。禮陟于　慶煕宮之集慶堂。　壽八十三。　在位五十二年。自都中士庶。以至窮谷遐陬之民。莫不奔走悲號。如喪考妣。　王以剛毅濬哲之　資。有光大博厚之德。　孝悌通于神明。　精誠貫于金石。而自陞　儲位。備嘗艱險。凶逆之所以危動者萬端。　王素患亂。行乎患難。不失其道。賴　太母之聖慈。　景廟之仁愛。獲免于難。而群凶稔惡。暗地醞釀。竟至滔天之禍。自辛壬。至乙亥。上下三十餘年。逆變屢起。人心震盪。　王默運神籌。隨機制變。陽舒陰慘。咸得其宜。克戡大難。而斂然若無所事。益勵　聖志。益修　聖德。克儉于家。克勤于邦。敬天法　祖。尊賢重道。崇名節而正風敎。誠小民而保世臣。發號施令。如風動而草偃。逮至季年。淫朋自消。禍亂不作。會極之致。至乎從欲。朝野寧謐。民生安樂。歲有豐登之祥。人無札瘥之歎。至化肸蠁。駸駸乎三古之盛。所謂殷憂啓聖。多難固邦者詎不信諸。臣謹稽。古昔。舜納于大麓。疾風雷雨不迷。而卒有天下。禹治洪水。八年於外。手足胼胝。而終爲夏祖。　王之大德神功。巍乎煥乎。將與舜禹同其傳而無極。天之所以玉成我　王。其不在斯歟。其不在斯歟。嗚呼希矣。群臣攷古制。謹上　諡曰翼文宣武煕敬顯孝。　 廟號曰　英宗。以是年七月二十七日。　葬于 健元陵西第二岡亥坐巳向之原。　陵曰元。 殿曰孝明。 王元妃貞聖王后徐氏。達城府院君宗悌之女。丁丑薨。　葬于弘陵。　繼妣金氏。今　王大妃殿下。鰲興府院君漢耇之女。　王有二子。長曰 孝章世子。靖嬪誕生。初封敬義君。乙巳。册封　世子。戊申薨。次曰　思悼世子。映嬪誕生。丙辰册封　世子。己巳代理。壬午薨。　王復政。蓋聖人所遇之時然也。而篤於止慈。　臨壙伸哀。　御書題主。及　世孫聽政。　俯諒情理。　覽疏語。戚然起　感。特許記注法洗去之請。　王之盛德。吁亦至矣。追念　孝章世子冢嗣之重。　命　思悼世子之子爲嗣。卽今　上殿下。後又加　賜　孝章承統之　諡。以示追隆之意。　王疾彌留。機務多曠。　命文孫代勞。逆麟執權。與賊厚。百計沮遏。　聖斷赫然。亟　命代聽。群情聳喜。國勢鞏固。及　宮車晏駕。而嗣王明聖。克膺天眷。誕撫四方。　宗社億萬年無疆之休。實基於此。傳曰。至誠如神。卽　王有焉。我殿下。以臣受知　先朝。致位三事。亦嘗忝叨詞苑。　命製　幽宮之誌。臣竊惟。天日之高明。有非如臣鹵莾所可形模。而區區衷悃。自效在此。不敢以不能辭。略綴平日耳目所覩記。泣血撰次如右。領議政金陽澤製。吏曹參判尹得養書。○哀册文曰。維歲次丙申三月壬申朔。初五日內子。　英宗至行純德英謨毅烈章義弘倫光仁敦禧體天建極聖功神化大成廣運開泰基永堯命舜哲乾健坤寧翼文宣武煕敬顯孝大王。薨于慶煕宮之正寢。是年秋七月二十七日丙申。永遷于　元陵。禮也。黼荒旣列。羽葆將啓。　祥車在門。歔馬在陛。于時白露悽於蒲蔽。斗柄懸於禇幕。違觚稜之蜵蜎。就珠邱之窅漠。孤孫主上殿下。慟燕謨之永悶。哀蜃儀之奄成。屬下臣而陳辭。鐫顯册而揚聲。其詞曰。於穆上帝。篤生　先王。克孝克友。克敬克莊。受　命　景宗。遂位東宮。有龍升雲。維德之隆。小心抑抑。祗承　太后。憂危之際。實荷保右。　太后曰。咨溫文有行。瑜佩雝雝。　宗國之慶。比于　踐祚。無荒不包。愷悌之澤。洽于四郊。剪除逆惡。不動聲色。肅肅其威。蕩蕩其德。敬事神天。震雷則變。夙夜怵惕。罔敢遊宴。歲或大早。　齊明以禱。誠意感通。陰雨其膏。昭格　祖考。禘祀孔時。冢宰讀誓。司寇蒞之。　烝當命攝。躬自授香。端冕肅拱。如親祼將。赫赫崇憻。竝杞　三皇。義同問昭明。萬世有光。鬱鬱　溫陵。未復　位號。　翟儀躋祔。七廟是告。愍玆赤子。歲納布緀。爲蠲其半。以㴠以煦。爰發輏軒。率彼海濱。曰漁曰監無稅不均。哀此紅女。名編驛婢。夜織于機。証入不已。乃降明　諭。悉減女貢。氷泮于歸。百室歌誦。澣衣視朝。儉德孔章。六宮承刑。而袂不良。於粲文錦。出自中國。　王命禁之。奢俗少革。圜土洞開。仁聲四楊。群囚稽首。喜見天陽。衋矣烙刑。聖人所戒。 王命除之。休祥以介。乃修秩禮。乃敍倫彝。視學䆁菜。饗我　先師。頖宮大射。藉田　親耕。蛇蟠鳥翔。閱彼戎兵。洪範之道。先辨逆順。有罪必誅。王法旣信。乃著昭鑑。以正邦國。人羞其行。靡不歸極。　丹扆垂拱。五十二年。行之以久。持之以堅。四方鼓舞。共樂昇平。堯舜之化。庶幾復行。胡上宗之奉同。遽太史之勸防。悲弓劍之莫攀。望白雲而彷徨。嗚呼哀哉。祖道旣載。門燎煌煌。遺車九乘。綢練餙墻。嗟畵翣之遲遲。不忍過於淸廟。孝思蕩藹以無窮。永終古而有曜。嗚呼哀哉。瞻彼耆社。　靈壽有閣。　太祖初躋。　肅宗繼陟。　王饗大耋。又紹厥休。黃髮在堂。與相獻酬。鍾鼓和而鏗鏘。紛胡考之起舞。哀台背與兒齒。寖凋零於草莾。嗚呼哀哉。鸞車設幬。龍欑加荒。筍簴不懸。弓矢不張。銅魚躍而拂地。驚四綍之銜枚。歌虞殯而于邑。杳九疑之崔嵔。嗚呼哀哉。　命我嗣王。攝理庶政。　社稷永靖。由　王之聖。雖　宮車之晏駕。已衆心之緝綏。固遠謨之豫定。非　睿知其孰思。嗚呼哀哉。維楊之山。　康獻所葬。旁有一岡。下繚千嶂。在靑龍而㟼㟼。右白虎而邐迤。泉源遠而縈之。固星土之信美。名師攸贊。儒賢攸定。何待龜蓍然後爲證。自　靈寢之初卜。已先驗於地脈。積百年而肇發。亦天命之不可易。嗚呼哀哉。左參贊黃景源製。昌城尉黃仁點書。 表石陰記。　御筆。　前面篆大字。　朝鮮國　英宗大王元陵。　英宗至行純德。英謨毅烈。章義弘倫。光仁敦煕。體天建極。聖功神化。大成廣運。開泰基永。堯明舜哲。乾健坤寧。翼文宣武。煕敬顯孝大王。　崇禎紀元後六十七年申戌九月十三日誕生。己卯。對　延礽君。辛丑。册封　王世弟。甲辰卽位。丙申三月初五日　昇遐。七月二十七日。葬于楊州　健元陵西第二岡亥坐之原。在位五十二年。壽八十三。領府事金尙喆撰。